
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку по притужби Г. П., из Смедерева, Заштитник грађана 
У Т В Р Ђ У Ј Е
Министарство рада и социјалне политике, сада Министарство рада, запошљавања и социјалне политике, пропустило је да у поступку праћења и утврђивања стања у области социјалне заштите, предложи Влади Републике Србије измене и допуне Уредбе о висини накнаде за коришћење података премера и катастра и пружање услуга Републичког гедеотског завода („Сл. гласник РС“, бр. 45/2002, 15/2010 и 9/2011), а како би грађани били ослобођени плаћања накнаде за издавање уверења надлежних служби за катастар непокретности.

Министарство рада и социјалне политике, сада Министарство рада, запошљавања и социјалне политике, није на правилан начин усмерило и ускладило рад установа социјалне заштите, односно центара за социјални рад, с обзиром да су ти органи пропустили да по службеној дужности прибављају уверења Републичког геодетског завода, сходно наведеној Уредби, услед чега су социјално угрожени грађани доведени у ситуацију да морају плаћати услуге државног органа како би остварили право на новчану социјалну помоћ.

На основу утврђених недостатака у раду, Заштитник грађана упућује Министарству рада, запошљавања и социјалне политике следеће 

П Р Е П О Р У К Е
I
Министарство рада, запошљавања и социјалне политике ће, у оквиру послова праћења стања у области социјалне заштите, предложити Влади Републике Србије измене и допуне Уредбе о висини накнаде за коришћење података премера и катастра и пружање услуга Републичког гедеотског завода, тако што ће ослобођењем плаћања накнаде за коришћење података Републичког геодетског завода обухватити и лица којима су уверења о подацима неопходна ради остваривања права и услуга из области социјалне заштите.

II
Министарство рада, запошљавања и социјалне политике ће усмерити и ускладити рад установа социјалне заштите, односно центара за социјални рад, тако што ће донети упутство којим ће одредити да установе социјалне заштите, односно центри за социјални рад по службеној дужности прибављају уверења Републичког геодетског завода, неопходна ради остваривања права грађана из области социјалне заштите, а све до ступања на снагу измена и допуна наведене Уредбе.
Министарство рада, запошљавања и социјалне политике обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
Заштитник грађана примио је притужбу Г. П., из Смедерева, који је тражио од овог државног органа заштиту, односно остварење права и слобода које му гарантује правни поредак Републике Србије.

Притужбом се наводи да је подносилац притужбе корисник материјалног обезбеђења, односно новчане социјалне помоћи сходно Закону о социјалној заштити, те да два пута годишње прикупља документацију која је неопходна како би остварио ово право. Притужилац посебно наводи да је за добијање потребних извода, потврда и уверења пред различитим органима ослобођен плаћања таксе, али да једино Служба за катастар непокретности Смедерево наплаћује издавање својих уверења, иако му је оно потребно ради остваривања права на социјалну заштиту. 

Разматрајући наводе из притужбе, Заштитник грађана се актом дел. број 15150 од 28. јула 2011. године обратио Републичком геодетском заводу, обавештењем о пријему притужбе, и захтевом за доставу изјашњења. 
Актом Сектора за правне послове Републичког геодетског завода 07 број 07-298/11 од 18. августа 2011. године, Заштитник грађана је обавештен о одредбама Уредбе о висини накнаде за коришћење података премера и катастра и пружање услуга РГЗ-а (у даљем тексту: Уредба) који одређују категорије лица и органа који су ослобођени плаћања накнаде за коришћење података, као и који су ослобођени плаћања тарифе за провођење промена. С тим у вези, предочено је да како одредбама ове уредбе није обухваћено издавање уверења у сврху остваривања права на социјалну заштиту, то подносилац притужбе није ослобођен плаћања накнаде Републичком геодетском заводу, већ плаћања републичке административне таксе сходно Закону о републичким административним таксама.
Заштитник грађана се потом актом дел. број 22408 од 4. новембра 2011. године обратио тадашњем Министарству рада и социјалне политике, као ресорном министарству за систем социјалне заштите, ради добијања информација какве су могућности да, сходно важећој Уредби, центри за социјални рад по службеној дужности од служби за катастар непокретности прибављају потребна уверења ради остваривања права грађана на новчану социјалну помоћ. Такође је од Министарства затражена информација да ли је оно у оквиру своје надлежности разматрало могућност евентуалног подношења иницијативе Влади Републике Србије за измену и допуну Уредбе.

Актом Сектора за бригу о породици и социјалну заштиту Министарства рада и социјалне политике број 110-00-1064/2011-10 од 3. јуна 2012. године, који је Заштитник грађана примио 2. јула 2012. године, Заштитник грађана је обавештен о релевантним одредбама Закона о социјалној заштити, као и поменуте Уредбе, из којих произилази да су центри за социјални рад ослобођени плаћања накнаде за коришћење података Републичког геодетског завода. Међутим, истакнуто је да, без обзира на ову чињеницу, Министарство сматра да је потребно покренути иницијативу за измену Уредбе, односно проширити круг субјеката који су ослобођени плаћања накнада и прописати да се ослобађају плаћања накнаде за коришћење података грађани којима су уверења потребна ради остваривања права и услуга из области социјалне заштите, а с обзиром да су центри за социјални рад оптерећени великим бројем предмета у којима је неопходно прибављати уверења служби за катастар непокретности, што успорава поступање у предметима. Уколико би странке, када саме траже издавање уверења од службе за катастар непокретности, биле ослобођене плаћања накнаде, биле би у могућности, како се истиче, да већ уз захтев доставе и потребно уверење, чиме би се знатно убрзао поступак.

Одредбом члана 81. Закона о социјалној заштити („Сл. гласник РС“, бр. 24/2011) прописано је да право на новчану социјалну помоћ припада појединцу, односно породици, који својим радом, приходима од имовине или из других извора остварују приход мањи од износа новчане социјалне помоћи утврђеног овим законом. Центри за социјални рад, у складу са законом спроводе поступке и одлучују о правима на материјална давања и о коришћењу услуга социјалне заштите 

Одредбом члана 5. став 1. Уредбе о висини накнаде за коришћење података премера и катастра и пружање услуга РГЗ-а („Сл. гласник РС“, бр. 45/2002, 15/2010 и 9/2011) ослобођени су плаћања накнаде за коришћење података: 1) државни орган и организације и орган и организације јединице територијалне аутономије и локалне самоуправе, за извештаје о подацима премера и катастра који су неопходни за вођење поступка из оквира њихове надлежности; 2) суд за преписе или изводе из поседовног листа, односно листа непокретности у сврху вођења поступка покренутог по службеној дужности; и 3) научна или образовна установа када податке користи за потребе едукације, научна и експериментална истраживања.

Одредбом члана 19. став 1. тачка 6. Закона о републичким административним таксама („Сл. гласник РС“, бр. 43/2003, 51/2003 – испр., 61/2005, 101/2005 – др. закон, 5/2009, 54/2009, 50/2011, 70/2011 – усклађени дин. изн. и 55/2012 – усклађени дин. изн.) прописано је да се не плаћа такса за списе и радње за остваривање права из обавезног социјалног осигурања, социјалне заштите, борачко – инвалидске заштите и заштите цивилних инвалида рата, односно права у складу са прописима којима се уређује финансијска подршка породици са децом.

Одредбом члана 12. Закона о државној управи („Сл. гласник РС“, бр. 79/2005, 101/2007 и 95/2010) прописано је да органи државне управе припремају нацрте закона, друге прописе и опште акте за Владу и предлажу Влади стратегије развоја и друге мере којима се обликује политика Владе. Органи државне управе прате и утврђују стање у областима из свог делокруга, проучавају последице утврђеног стања и, зависно од надлежности, или сами предузимају мере или предлажу Влади доношење прописа и предузимање мера на које је овлашћена. Истовремено, министарства и посебне организације доносе, између осталог и упутства којима се одређује начин на који органи државне управе и имаоци јавних овлашћења извршавају поједине одредбе закона или другог прописа.

Пословником Владе („Сл. гласник РС“, бр. 61/2006 – пречишћен текст, 69/2008, 88/2009, 33/2010, 69/2010, 20/2011 и 37/2011) уређена су општа питања у вези седнице Владе и утврђено да право да предложи материјал за седницу Владе има орган државне управе у чијем делокругу је питање на које се материјал односи, те да уредбу, одлуку, меморандум о буџету, стратегију развоја, декларацију и закључак, као акте које доноси Влада, предлагач припрема за Владу у облику предлога.

Одредбом члана 126. став 3. Закона о општем управном поступку („Сл. лист СРЈ“, бр. 33/97 и 31/2001 и „Сл. гласник РС“, бр. 30/2010) прописано је да ће службено лице које води поступак прибавити по службеној дужности податке о чињеницама о којима службену евиденцију води орган надлежан за решавање у управној ствари. На исти начин поступиће службено лице у погледу чињеница о којима службену евиденцију води други орган. Истовремено, Законом је прописано да се од странке неће тражити да прибави и поднесе доказе које брже и лакше може прибавити орган који води поступак.

Одредбом члана 33. Закона о министарствима („Сл. гласник РС“, бр. 72/2012), прописано је да Министарство рада и социјалне политике наставља рад даном ступања на снагу овог закона, у складу са делокругом утврђеним овим законом, као Министарство рада, запошљавања и социјалне политике. Одредбом члана 17. Закона предвиђено је да Министарство рада, запошљавања и социјалне политике обавља послове државне управе који се, између осталог, односе и на систем социјалне заштите.

Имајући у виду наведене одредбе законских и подзаконских прописа, закључује се да је Министарство рада и социјалне политике, а сада Министарство рада, запошљавања и социјалне политике, допустило да трошкове прибављања доказа за остваривање права на социјалну заштиту, сносе искључиво грађани, и то социјално угрожена категорија, при чему није предузело никакве мере како би се ова ситуација превазишла и обезбедило сврсисходније поступање органа и остваривање права грађана.

С тим у вези, Заштитник грађана оцењује да је неопходно избећи апсурд да социјално угрожена категорија грађана плаћа накнаду за уверења потребна ради остваривања права на новчану помоћ, те да ова лица морају бити ослобођена плаћања ове накнаде и пред Републичким геодетским заводом, односно њеним службама за катастар непокретности. Ово тим пре јер ова лица не плаћају таксе према Закону о републичким таксама, као и јер не плаћају накнаду пред осталим органима управе чија уверења су такође неопходна ради остваривања права на социјалну заштиту. Истовремено, и постојећа законска решења пружају могућност да сами органи управе, и то на лакши начин, дођу у посед потребних доказа.

Заштитник грађана је оценио да Министарство рада, запошљавања и социјалне политике није адекватно пратило стање у области социјалне заштите и проучило постојеће последице, те с тим у вези предузело неопходне мере ради унапређења и усклађивања рада органа и сврсиходнијег обављања делатности у области социјалне заштите, а у циљу ефикаснијег остваривања права грађана.
На основу свих утврђених чињеница и околности, Заштитник грађана је утврдио пропуст у правилности и законитости рада Министарства рада и социјалне политике, а сада Министарства рада, запошљавања и социјалне политике на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.
	ЗАМЕНИК ЗАШТИТНИКА ГРАЂАНА

